ኦሊምፒክ  በቀጣዩ ዓመትም ላይካሄድ ይችላል
በኮሮና ቫይረስ ስርጭት ምክንያት የስፖርቱ ዓለም ካለፉት ሁለት ወራት በላይ እንቅስቃሴው ተገድቦ ቢቆይም ከቅርብ ቀናት ወዲህ የተለያዩ ዓለም አቀፍ ውድድሮች ወደ መደበኛ እንቅስቃሴያቸው ለመመለስ ሲፍጨረጨሩ እየተስተዋለ ነው። ታላላቆቹን አውሮፓ እግር ኳስ ሊጎች ጨምሮ አንዳንድ አገራትም ስፖርታዊ ውድድሮቻቸውን ለማስጀመር ከቫይረሱ ስጋት ነፃ ሳይሆኑ ጥረት እያደረጉ ሲሆን አብዛኞቹን ውድድሮች በዝግ ስቴድየሞች በማድረግ የውድድር ዓመቱ ከመጠናቀቁ በፊት መርሐግብሮቻቸውን ስለመፈፀም እየተጨነቁ ይገኛሉ። 
በርካቶቹ የዓለም አቀፍ ውድድሮች ግን ቀደም ሲል ቫይረሱ በቀጣዩ ዓመት ይጠፋል ወይም በቁጥጥር ስር ይውላል በሚል ተስፋ ወደ ቀጣይ ዓመት እንዲዞሩ መወሰናቸው ይታወሳል። ከእነዚህ መካከል በጉጉት ሲጠበቅ የነበረው የቶኪዮ 2020 ኦሊምፒክ ዘግይቶም ቢሆን በቫይረሱ ስርጭት ስጋት የተነሳ ታላቁን የስፖርት መድረክ ለአስራ ስድስት ወራት እንዲራዘም ማድረጉ ይታወሳል። ይህም እንደሌሎቹ ውድድሮች ሁሉ ቫይረሱ በቀጣዩ ዓመት በቁጥጥር ስር ይውላል ከሚል ተስፋ እንጂ በተጨባጭ መረጃና ማስረጃ አልነበረም። በርካቶቹ ይህን ተስፋ የሙጥኝ ብለው እያንዳንዱ ቀን እንደ ዓመት እየረዘመባቸውም ቢሆን ቀጣዩን ዓመት በጉጉት እየተጠባበቁ ይገኛሉ። የቫይረሱ ስርጭት ግን በተቃራኒው እየቀነሰ ከመሄድ ይልቅ በአስደንጋጭ ፍጥነት እየተስፋፋ ይገኛል። እስካለፈው ማክሰኞ ድረስም በዓለም ላይ ከ625 ሺህ በላይ ኮሮናቫይረስ (ኮቪድ-19) የተገኘባቸው ሰዎች ሲያገግሙ የተጠቂዎች ቁጥር ወደ 2 ነጥብ 4 ሚሊዮን አሻቅቧል። የ165 ሺ 235 ሰዎች ሕይወትም በቫይረሱ ተቀጥፏል። ይህም ቁጥር በየደቂቃው እያሻቀበ ይገኛል። 
ይህንን ያስተዋሉ የጤና ባለሙያዎችም ለአስራ ስድስት ወራት የተራዘመው የቶኪዮ ኦሊምፒክ በቀጣዩ ዓመት ላይካሄድ እንደሚችል ከወዲሁ እየተናገሩ ይገኛሉ። የኦሊምፒኩ አዘጋጅ የሆነችው ጃፓን የተላላፊ በሽታዎች ፕሮፌሰር የሆኑት ኬንታሮ ዋታ የቫይረሱ ስርጭት ኦሊምፒኩ በተራዘመበት ወቅት በቁጥጥር ስር ስለመዋሉ አጠራጣሪ በመሆኑ ውድድሩ ላይካሄድ እንደሚችል ስጋታቸውን ለመገናኛ ብዙሃን ገልጸዋል። 
‹‹እውነቱን ለመናገር ኦሊምፒኩ በቀጣዩ ዓመት ይካሄዳል የሚል እምነት የለኝም›› ያሉት የኮቤ ዩኒቨርሲቲ ምሁሩ ፕሮፌሰር ኬንታሮ ኦሊምፒኩ ከመካሄዱ አስቀድሞ በሁለት ጉዳዮች እርግጠኛ መሆን እንደሚያስፈልግ አስቀምጠዋል። አንደኛው የቫይረሱ ስርጭት መገታት ወይም መድሃኒት መገኘቱን ማረጋገጥ ሲሆን በሌላ በኩል በሁሉም ዓመል ሰዎች ከቫይረሱ ነፃ መሆናቸውን ማረጋገጥ ነው። ምክኒያት ብለው ያስቀመጡትም በኦሊምፒክ ውድድሩ ከዓለም ዙሪያ አትሌቶችና የስፖርት አፍቃሪዎች በብዛት የሚታደሙበት መሆኑ ነው። በተቀረው ጊዜ ደግሞ ይህን ማረጋገጥ ከባድ ስለሚሆን ኦሊምፒኩ የመካሄዱ ነገር እውን እንደማይሆን ያስቀምጣሉ። 
በቀጣዩ ዓመት ኦሊምፒኩ ከመካሄዱ አስቀድሞ ጃፓን የቫይረሱን ስርጭት ልትቆጣጠረው እንደምትችል ያላቸውን ተስፋ የገለጹት ፕሮፌሰሩ በተመሳሳይ አንዳንድ አገሮች በተለይም ያደጉ የሚባሉት ቫይረሱን መቆጣጠር ቢችሉ እንኳን ሁሉም የዓለም አገራት በተመሳሳይ ወቅት ሊሳካላቸው እንደማይችል ግምታቸውን አስቀምጠዋል። ይህ ከግንዛቤ ሲገባም ኦሊምፒኩ በቀጣዩም ዓመት የመሰረዝ ወይም የመራዘም እድሉ ሰፊ መሆኑን አስረድተዋል። 
በዓለም ላይ አሁን ያለው ነባራዊ ሁኔታ ከተስፋ በስተቀር የቫይረሱ ስርጭት በጊዜ የሚገታ ወይም ፈውስና ክትባት በዚህ ጊዜ እውን ይሆናል የሚያስብል እንዳልሆነ መታዘብ ይቻላል። ይህንን ከግምት ያስገቡት የቶኪዮ ኦሊምፒክ ዋና ሥራ አስፈፃሚ ቶሺሮ ሙቶ ኦሊምፒኩ የቫይረሱን ስጋት ለማምለጥ በአስራ ስድስት ወራት ቢራዘምም ከቫይረሱ ተፅዕኖ ሊያመልጥ እንደማይችል ሰሞኑን በሰጡት ጋዜጣዊ መግለጫ ማመልከታቸውን አሶሼትድ ፕሬስ ማስነበቡ ይታወሳል።
አዲስ ዘመን ሚያዝያ 15/2012ቦጋለ አበበ